ביברס נאתכו

קריירה

נאתכו נולד בכפר הצ'רקסי כפר כמא שבגליל התחתון, וכשהיה בן 10 עבר לגור עם הוריו במודיעין בשל עבודת אביו. נאתכו החל לשחק כדורגל מקצועי בקבוצות הנוער של הפועל תל אביב, בהמלצת בן שהר שגדל עמו במודיעין ושיחק גם הוא במחלקת הנוער של הפועל תל אביב. בעונת 2006/2007 שיחק נאתכו לראשונה במדי הקבוצה הבוגרת. ב-18 בנובמבר 2006 ערך את הופעת הבכורה שלו בליגת העל, כשנכנס כמחליף במשחק מול מכבי נתניה. בתום העונה היה שותף לזכיית הקבוצה בגביע המדינה. ב-30 באוגוסט 2007 כבש את שערו הראשון בקריירה, בניצחון 3–0 על שירוקי באצטדיון בלומפילד, במסגרת מוקדמות גביע אופ"א.
בעונות הבאות הפך לאחד מהשחקנים החשובים בהפועל תל אביב, ומעמדו בקבוצה התחזק במיוחד לאחר הגעתו של המאמן אלי גוטמן לקבוצה באמצע עונת 2007/2008. ב-9 בפברואר 2008 כבש את שערו הראשון בליגת העל, במשחק מול מכבי פתח תקווה. בעונת 2009/2010 היה שותף להישג הגדול של הקבוצה, עת סיימה במקום הראשון בשלב הבתים של הליגה האירופית. במהלך הטורניר כבש נאתכו את השער האחרון בניצחון 3–1 על גטבורג בשוודיה, ואת השער האחרון בניצחון 3–0 על ראפיד וינה באוסטריה. בתום עונה זו זכתה הפועל תל אביב בדאבל, אך נאתכו עזב את הקבוצה חודשיים לפני סיום העונה. ב-28 בפברואר 2010 ערך את הופעתו האחרונה במדי הפועל תל אביב, כשהשלים 90 דקות בניצחון 1–0 על בני סכנין. בסך הכל הופיע נאתכו ב-147 משחקים במדי הפועל תל אביב בכל המסגרות, בהם כבש 8 שערים.
לאחר שהשתתף עם הפועל תל אביב בשלב 32 הגדולות של הליגה האירופית נגד רובין קאזאן, משך נאתכו את תשומת לבם של אנשי המועדון מליגת העל הרוסית, והוא הצטרף לקבוצה במרץ 2010, כשחתם על חוזה לארבע שנים. ב-14 במרץ ערך את הופעת הבכורה שלו במועדון, כשנכנס כמחליף במשחק מול לוקומוטיב מוסקבה. ב-17 באפריל 2010 כבש את שערו הראשון בליגה הרוסית, בניצחון 1–0 על אמקר פרם. בעונת 2011/2012 כבש תשעה שערי ליגה וקיבל שבחים בתקשורת על משחקו בקבוצה, ובסיומה זכה עמה בגביע הרוסי. בסיום עונת 2012/2013, בה כבש תשעה שערים ובישל חמישה שערים, נבחר נאתכו לשחקן הזר המצטיין של העונה. בעונה זו הגיע עם הקבוצה לרבע גמר הליגה האירופית, וכבש שני שערים בהפסד הכפול של קאזאן לצ'לסי. בינואר 2014 הסתיים חוזהו של נאתכו במועדון.
ב-29 בינואר 2014 חתם נאתכו בפאוק סלוניקי מליגת העל היוונית עד תום העונה, תמורת שכר של 1.5 מיליון אירו, השכר הגבוה ביותר בקבוצה. ב-2 בפברואר 2014 ערך נאתכו את הופעת הבכורה שלו במועדון, כשנכנס כמחליף בהפסד 1–2 לפלאטניאס. שלושה ימים לאחר מכן כבש את שער הבכורה שלו, בניצחון 5–0 על OFI כרתים, ובסך הכל עד תום העונה כבש שלושה שערים ב-17 הופעות.
ב-9 באוגוסט 2014 חזר נאתכו לרוסיה וחתם על חוזה לארבע שנים בצסק"א מוסקבה, תמורת שכר של 2.5 מיליון אירו לעונה. ב-17 באוגוסט 2014 ערך נאתכו את הופעת הבכורה במדי צסק"א, כשעלה כמחליף בהפסד 0–1 לספרטק מוסקבה. ב-23 באוגוסט 2014 כבש את שער הבכורה שלו במועדון, בפנדל מול קבוצתו לשעבר רובין קאזאן. ב-31 באוגוסט 2014 כבש נאתכו שלושער ראשון בקריירה, והוסיף גם בישול, בניצחון 6–0 מול פ.צ. רוסטוב. בעקבות כך נבחר נאתכו לשחקן המצטיין של צסק"א מוסקבה לחודש אוגוסט. ב-17 בספטמבר 2014 ערך נאתכו את הופעת הבכורה שלו בליגת האלופות, כשהשלים 90 דקות בהפסד קבוצתו 1–5 לרומא בשלב הבתים. ב-21 באוקטובר 2014 כבש נאתכו שער בכורה בליגת האלופות, בתיקו 2–2 מול מנצ'סטר סיטי. בסך הכל ערך בעונתו הראשונה בקבוצה 26 הופעות בליגה, בהן כבש 12 שערים. בסך הכל כבש בכל המסגרות 14 שערים ב-34 הופעות. בעונתו השנייה בצסק"א חל פיחות משמעותי במעמדו. הוא ערך רק 20 הופעות בליגה וכבש שני שערים, כשבמשחקים רבים במהלך העונה ישב על הספסל. ב-21 במאי 2016, לאחר ניצחון 1–0 על קאזאן, זכה נאתכו עם צסק"א באליפות רוסיה, שהייתה לאליפות הראשונה שלו בקריירה. בעונת 2016/2017 כבש שישה שערים ב-26 הופעות בליגה. בעונת 2017/2018 כבש ארבעה שערים ב-29 הופעות בליגה, בנוסף לשער הניצחון מול א.א.ק. אתונה במוקדמות ליגת האלופות. לאחר מכן העפיל עם הקבוצה לרבע גמר הליגה האירופית, שם הודחה מול ארסנל, ובתום העונה סיים את חוזהו במועדון והפך לשחקן חופשי.
ב-6 באוגוסט 2018 חזר נאתכו לליגה היוונית וחתם לשנתיים באולימפיאקוס. ב-26 באוגוסט ערך את הופעת הבכורה שלו במועדון, במשחק מול לבדיאקוס. ב-16 בספטמבר כבש את שערו היחיד במדי אולימפיאקוס, כאשר נכנס כמחליף בדקה ה-84 במצב של 1–1 במשחק מול אסטרס טריפוליס, ובדקה ה-92 כבש את שער הניצחון. בסך הכל ערך נאתכו 34 הופעות בעונה זו, מתוכן 21 הופעות בליגה, ובסופה התיר את חוזהו ועזב את המועדון.
ב-19 באוגוסט 2019 חתם נאתכו לשלוש שנים בפרטיזן בלגרד, תמורת שכר של כ-600,000 אירו לעונה. כעבור שלושה ימים ערך את הופעת הבכורה שלו במועדון, כשנכנס כמחליף במשחק מול מולדה במוקדמות הליגה האירופית. ב-1 בספטמבר ערך את הופעת הבכורה שלו בליגת העל הסרבית, כשפתח בהרכב במשחק מול באצ'קה טופולה. ב-19 בספטמבר כבש נאתכו צמד שערים מול אלקמאר בליגה האירופית, במשחק שהסתיים בתיקו 2–2, וב-28 בספטמבר הבקיע את שער הבכורה שלו בליגה הסרבית, בניצחון 4–1 על רדניצ'קי ניש.

נבחרת ישראל

נאתכו שיחק בצעירותו בנבחרת הנוער של ישראל. במשחק מול נבחרת הנוער של סלובקיה בשנת 2007 ענד נאתכו את סרט הקפטן, והיה לקפטן הנבחרת הראשון בישראל שאיננו יהודי. באותה שנה זומן לראשונה לסגל נבחרת ישראל עד גיל 21, בגיל 19 בלבד. נאתכו רשם במדי הנבחרת הצעירה 23 הופעות וכבש חמישה שערים.
באוגוסט 2009 זומן לראשונה לסגל הנבחרת הבוגרת של ישראל. ב-3 במרץ 2010 ערך נאתכו את הופעת הבכורה במדי הנבחרת הבוגרת, במשחק ידידות מול נבחרת רומניה, כשעלה מהספסל והחליף את שותפו לקבוצת הפועל תל אביב, גילי ורמוט. את שערו הראשון במדי נבחרת ישראל כבש ב-7 בספטמבר 2012, במשחק מול נבחרת אזרבייג'ן בבאקו במסגרת מוקדמות מונדיאל 2014. נאתכו היה שחקן הרכב קבוע גם במשחקי מוקדמות יורו 2016 ומוקדמות מונדיאל 2018.
ב-24 במרץ 2018 ענד נאתכו את סרט הקפטן בהופעתו ה-50 במדי נבחרת ישראל, בהפסד 1–2 במשחק ידידות מול רומניה, ובכך הפך לשחקן הלא-יהודי הראשון שמשמש כקפטן הנבחרת.

חיים אישיים

נאתכו הוא בן דודה של הכדורסלנית נילי נאתכו, שנהרגה בתאונת דרכים בשנת 2004, והוא נוהג לשחק עם הספרה 6 על גב חולצתו כשם שהיא נהגה לשחק עם מספר זה.
נאתכו נשוי לטליה (אכמיז), גם היא צ'רקסית מכפר כמא, ולהם שלושה ילדים. בנו הבכור שנולד בשנת 2012 קרוי על שם אביו של נאתכו, אכרם, אשר שירת במג"ב ומת מדום לב בשנת 2008.